ອິນ​ໂດ​ເນ​ເຊຍ ແລະ ມາ​ເລ​ເຊຍ ​ຕົກລົງ​ທີ່​ຈະ​ໃຫ້​ທີ່ ​ພັກ​ພາ​ອາ​ໄສຊົ່ວຄາວ ​ແກ່ຊາວອົບ​ພະຍົບ
ລັດຖະມົນຕີ​ການ​ຕ່າງປະ​ເທດມາເລເຊຍ ​ຮຽກຮ້ອງ​​ໃຫ້ປະ​ເທດອື່ນໆ ​ແລະ​ບັນດາອົງການ​ບໍ່​ຂຶ້ນ​ກັບ ລັດຖະບານ​​ ໃຫ້ການ​ຊ່ອຍ​ເຫຼືອ ​ໃນການປະຕິບັດງານ​ທີ່​ວ່າ​ນີ້​ດ້ວຍ.
ອິນໂດເນເຊຍ ແລະ ມາເລເຊຍ ໄດ້ຕົກລົງທີ່ຈະໃຫ້ທີ່ພັກພາອາໄສ ຊົ່ວຄາວແກ່ຊາວອົບພະຍົບ ແລະພວກເຄາະຮ້າຍຈາກການຄ້າ ມະນຸດ ຫຼາຍພັນຄົນ ທີ່ຕົກຄ້າງຢູ່ກາງທະເລ ຄວາມກ້າວໜ້າດັ່ງກ່າວ ໄດ້ມີຂຶ້ນໃນວັນພຸດມື້ນີ້ ຫຼັງຈາກທີ່ໄດ້ມີ ການປະຊຸມລະຫວ່າງບັນດາລັດຖະມົນຕີການຕ່າງປະເທດຂອງ ອິນໂດເນເຊຍ ມາເລເຊຍ ແລະ ໄທ ຊຶ່ງເປັນພວກປະເທດທີ່ໄດ້ ລັ່ງເລໃຈຕໍ່ການຊ່ອຍເຫຼືອພວກອົບພະຍົບເຫຼົ່ານີ້ ລັດຖະມົນຕີການຕ່າງປະເທດມາເລເຊຍ ທ່ານ Anifah Aman ໄດ້ກ່າວວ່າ ພາຍໃຕ້ຂໍ້ຕົກ ລົງນີ້ ມາເລເຊຍ ແລະ ອິນໂດເນເຊຍ “ຈະສືບຕໍ່ໃຫ້ການຊ່ອຍເຫຼືອດ້ານມະນຸດສະທຳ”ຕໍ່ຊາວອົບພະຍົບທີ່ຄາດວ່າມີປະມານ 7 ພັນ ຄົນນັ້ນ ທ່ານ Aman ກ່າວຕື່ມວ່າ: “ພວກເຮົາຍັງໄດ້ຕົກລົງທີ່ຈະສະເໜີໃຫ້ທີ່ພັກພາອາໄສຊົ່ວຄາວ ແກ່ພວກອົບພະຍົບເຫຼົ່ານີ້ໂດຍມີຂໍ້ຈຳກັດວ່າ ຂັ້ນຕອນການຕັ້ງຖິ່ນຖານໃໝ່ແລະການສົ່ງ ເຂົາເຈົ້າກັບຄືນ ຈະມີຂຶ້ນພາຍໃນໜຶ່ງປີ ໂດຍປະຊາຄົມນາໆຊາດ ” ລັດຖະມົນຕີການຕ່າງປະເທດມາເລເຊຍ ໄດ້ຮຽກຮ້ອງໃຫ້ປະເທດອື່ນໆແລະບັນດາອົງການ ບໍ່ຂຶ້ນກັບລັດຖະບານທັງຫຼາຍ ໃຫ້ການຊ່ອຍເຫຼືອ ໃນການປະຕິບັດງານທີ່ວ່ານີ້ດ້ວຍ ມີເກືອບ 3 ພັນ ຄົນ ໃນອັນທີ່ເອີ້ນວ່າອົບພະຍົບທາງເຮືອ ຫຼື boat people ໄດ້ຖືກຊ່ອຍກູ້ຊີວິດໄວ້ ຫຼືບໍ່ ກໍໄດ້ໄປຮອດໄປເຖິງຝັ່ງມາເລເຊຍ ອິນໂດເນເຊຍ ແລະ ໄທ ແຕ່ບັນດາ ກຸ່ມປົກປ້ອງສິດທິມະນຸດເຕືອນວ່າ ຍັງມີອີກຫຼາຍພັນຄົນ ທີ່ຍັງຕົກຄ້າງຢູ່ໃນທະເລ ແລະວ່າ ເຂົ້າປາອາຫານຂອງພວກເຂົາໃກ້ຈະໝົດລົງແລ້ວ ວິກິດການດັ່ງກ່າວ ໄດ້ເລີ້ມຂຶ້ນ ໃນຕົ້ນເດືອນນີ້ ເວລາປະເທດໄທ ເລີ້ມທຳການປາບປາມຕາໜ່າງການຄ້າມະນຸດ ທີ່ແນເປົ້າໝາຍໃສ່ຊາວໂຣຮິງຢາ ພວກທີ່ທຳການຄ້າ ໄດ້ພາກັນຫລົບໜີຖິ້ມໃຫ້ພວກເຄາະຮ້າຍຕົກຄ້າງຢູ່ກາງທະເລ ມຽນມາ ຊຶ່ງໄດ້ຮັບການຕິຕຽນຈາກທາງນາໆຊາດ ກ່ຽວກັບບົດບາດຂອງຕົນໃນເລື້ຶອງຊາວອົບພະຍົບຢູ່ເອເຊຍອາຄະເນ ໄດ້ກ່າວໃນເຊົ້າວັນພຸດມື້ນີ້ວ່າ ຕົນກໍພ້ອມແລ້ວທີ່ຈະໃຫ້ການຊ່ອຍເຫຼືອພວກທີ່ຕົກຄ້າງຢູ່ໃນທະເລນັ້ນ